लुधियाना। जिला प्रशासन द्वारा विधानसभा चुनाव में तैयार कराए दो वेब-मोबाइल एप्लिकेशंस अब मध्य प्रदेश में लागू होंगे। इनकी जानकारी हासिल करने के लिए मध्य प्रदेश के मुख्य चुनाव अफसर टीम के साथ यहां पहुंचे। स्थानीय प्रशासनिक अफसरों ने डिप्टी कमिश्नर रवि भगत की देखरेख में तैयार दोनों चुनावी प्रोग्राम वेब एप्लिकेशन आरआे-नेट और ईसीआई-360 की उपयोगिता के बारे में विस्तार से जानकारी दी।
मध्य प्रदेश की मुख्य चुनाव अफसर श्रीमती शेलिना सिंह और उनकी टीम में शामिल अन्य अफसरों को डीसी रवि भगत ने इन एप्लिकेशंस की अहमियत समझाई। उन्होंने बताया कि पंजाब में विधानसभा चुनाव के दौरान इनको तैयार कर लागू करने के साथ ही भारतीय चुनाव आयोग को भी भेजा था। आयोग द्वारा इनको बाकायदा मान्यता दी जा चुकी है।
डीसी दफ्तर में एमपी की चुनावी टीम के सामने एप्लिकेशंस का डिस्प्ले कर 01 सिनेर्जी कंपनी के प्रमुख प्रीत चंडोक ने इसके हर पहलू पर रोशनी डाली। उन्होंने बताया कि रिटर्निंग अफसरों और अन्य चुनावी टीम की सुविधा के लिए वेब आधारित एप्लिकेशन आरआे-नेट को भारतीय चुनाव आयोग ने पायलट प्रोजेक्ट के तौर पर विस हलका लुधियाना ईस्ट और वेस्ट के अलावा जालंधर सेंट्रल में लागू किया था, यह प्रयोग सफल भी रहा। इसके जरिए चुनाव अफसरों को पल-पल यह पता चलता रहता है कि चुनावी प्रक्रिया के तहत अगले चरण में क्या कुछ करना है। ऐसे में बार-बार रिपोर्टिंग करने की समस्या से भी निजात मिलती है।
इसी तरह मोबाइल एप्लिकेशन ईसीआई-360 को पंजाब के विस चुनाव में लागू होने से मीडिया कर्मियों, वोटर्स और उम्मीदवारों को फायदा मिला। यह एप्लिकेशन एंड्रॉयड और आईआेएस मोबाइल्स से डाउनलोड करने की सुविधा है। लुधियाना के 45 हजार से ज्यादा लोगों ने इसका उपयोग किया। डीसी रवि भगत ने मध्य प्रदेश के चुनाव अफसरों से कहा कि उनकी टीम ने सराहनीय प्रयास किया है। जिले में अन्य चुनावी प्रबंधों पर भी चर्चा हुई। इसे लेकर एमपी के चुनाव अफसरों ने कहा कि विस चुनाव के दौरान लुधियाना में दिव्यांग वोटरों के लिए विशेष प्रबंध, नौकरीपेशा वोटरों के लिए इलेक्ट्रॉनिक ट्रांसमिटेड पोस्टल बैलेट सिस्टम और 84 से ज्यादा मॉडल पोलिंग स्टेशन बनाने जैसे इंतजाम सराहनीय रहे।
hin_Deva hin_Deva hin_Deva hin_Deva